สังคมข่าวหุ้น
ยูเครน-รัสเซียตึงเครียด วาเลนไทน์กร่อย ตลาดหุ้นทั่วโลกแพนิก สงครามยูเครน-รัสเซียใกล้ปะทุ แห่ทิ้งหุ้นเข้าหลบภัยสินทรัพย์ปลอดภัย
ยูเครน-รัสเซียตึงเครียด วาเลนไทน์กร่อย ตลาดหุ้นทั่วโลกแพนิก สงครามยูเครน-รัสเซียใกล้ปะทุ แห่ทิ้งหุ้นเข้าหลบภัยสินทรัพย์ปลอดภัย
15 ก.พ. 2565

ยูเครน-รัสเซียตึงเครียด
วาเลนไทน์กร่อย ตลาดหุ้นทั่วโลกแพนิก สงครามยูเครน-รัสเซียใกล้ปะทุ แห่ทิ้งหุ้นเข้าหลบภัยสินทรัพย์ปลอดภัย ด้านกลุ่มพลังงานและปิโตรเคมีเด้งรับประโยชน์ราคาน้ำมันพุ่งแรง ขณะที่การเมืองภายในประเทศยังอึมครึม ไร้เสถียรภาพ รอเลือกตั้งใหม่ แนวรับ 1,675 จุด แนวต้าน 1,695 จุด
PTC ลุ้นเหนือจองวันนี้ ประพันธ์ เจริญประวัติ ผู้จัดการตลาดหลักทรัพย์ เอ็ม เอ ไอ ต้อนรับ บมจ.พรีเมียร์ แทงค์ คอร์ปอเรชั่น ผู้ประกอบกิจการคลังน้ำมันเชื้อเพลิงในภาคตะวันออกเฉียงเหนือ พร้อมเข้าซื้อขายในวันที่ 15 ก.พ.นี้ ด้วยราคาไอพีโอ 3.50 บาท P/E 13.81 เท่า
ตลาดออกโรงเตือนรายย่อย หลังหุ้นบริษัท ซิก้า อินโนเวชั่น จำกัด (มหาชน) (ZIGA) ราคาพุ่งไม่หยุด สะสมเกินกว่า 89% ด้วยมูลค่าซื้อขายเฉลี่ย 1,970 ล้านบาทต่อวัน Daily Average Turnover Ratio อยู่ที่ 44% รวมทั้งหุ้นที่ลงทุนในธุรกิจเหมืองขุดบิตคอยน์ ที่ปรึกษาทางการเงินอิสระเห็นว่าโครงการลงทุนดังกล่าวมีความเสี่ยงสำคัญที่บริษัทไม่สามารถควบคุมได้ ล่าสุด สมพงษ์ ศิลป์สมบูรณ์ เมื่อวันที่ 10 กุมภาพันธ์ เข้าซื้อ ZIGA กว่า 12.3485%
เศรษฐา ทวีสิน ประธานอำนวยการและกรรมการผู้จัดการใหญ่ บริษัท แสนสิริ จำกัด (มหาชน) ชวนคนไทยรวมพลังสร้างประวัติศาสตร์เปลี่ยนแปลงประเทศไทย พลิกการเปลี่ยนแปลงการศึกษาไทย ให้เด็กหลุดระบบการศึกษาเป็น “ศูนย์” ภายใน 3 ปี จองซื้อหุ้นกู้แสนสิริ ครั้งแรกของการลงทุนที่ได้รับผลตอบแทนจากการลงทุน 3.20% ต่อปี รับดอกเบี้ยทุก 3 เดือนตลอดอายุหุ้นกู้
ไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทนเลขาธิการ กสทช.) เรียกบริษัท แอดวานซ์ ไวร์เลส เน็ทเวอร์ค จำกัด (AWN) ในเครือ บมจ.แอดวานซ์ อินโฟร์ เซอร์วิส (ADVANC) หรือ AIS มาให้ข้อมูลในวันนี้ (15 ก.พ.) กรณีเกิดปัญหาโครงข่ายของ AIS ล่มเมื่อเวลาประมาณ 07.30-08.30 น. เมื่อวันวาเลนไทน์ 14 ก.พ. 2565 ส่งผลให้ประชาชนผู้ใช้บริการไม่สามารถใช้บริการได้ตามปกติ เพื่อรับทราบข้อเท็จจริงที่เกิดขึ้น รวมถึงการแก้ไขปัญหา และมาตรการเยียวยาต่อประชาชนผู้ใช้บริการที่ได้รับผลกระทบ
แซม ตันสกุล กรรมการผู้จัดการ บริษัท กรุงศรี ฟินโนเวต จำกัด บริษัทในเครือธนาคารกรุงศรีอยุธยา (BAY) วางแผนการลงทุนในสตาร์ตอัพในช่วง 2 ปีนี้ (ปี 2565-2566) โดยในช่วง 2 ปีนี้ กรุงศรี ฟินโนเวต และ MUIP ได้เตรียมแผนการลงทุนไว้มูลค่ากว่า 1.5 พันล้านบาท โดยมีเป้าหมายจะสร้างอีก 3 ยูนิคอร์น เพื่อสร้างผลตอบแทนที่ดีให้ผู้ถือหุ้น
ชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR ผู้ผลิตและจำหน่ายยางรถจักรยานยนต์ ภายใต้แบรนด์ ND Rubber เร่งบริหารงาน รุกหนักทุกด้าน ด้วยความขยันขันแข็ง พร้อมมองอุตสาหกรรมยางรถจักรยานยนต์ปีนี้สดใส ตั้งเป้ารายได้ปีนี้ไว้ที่ 900-1,000 ล้านบาท รวมถึงมีแผนขยายตลาดต่างประเทศอย่างต่อเนื่อง โดยเล็งขยายตลาดในกัมพูชาและเกาหลีใต้ หลังปีก่อนเดินหน้าบุกตลาดได้สำเร็จ ด้วยแผนการเติบโตอย่างยั่งยืน
สมพงษ์ ชื่นกิติญานนท์ ประธานเจ้าหน้าที่บริหาร BIZ วางแผนประมูลปีนี้หลายโครงการ ที่เป็นขนาดกลางและใหญ่ของทางภาครัฐและเอกชน มูลค่าไม่ต่ำกว่า 1,500 ล้านบาท สนับสนุนผลการดำเนินงานให้เติบโตอย่างต่อเนื่อง สร้างผลตอบแทนที่ดีให้กับผู้ถือหุ้น ล่าสุดได้ลงนามในสัญญาซื้อขายครุภัณฑ์การแพทย์กับหน่วยงานโรงพยาบาลภาครัฐ มูลค่าสัญญาโดยประมาณ 423 ล้านบาท (รวมภาษีมูลค่าเพิ่มและภาษีอากรอื่นแล้ว) ระยะเวลาสัญญา 518 วัน